Priekšlikums Padomes lēmums par Protokola par kompleksu piekrastes teritoriju pārvaldību Vidusjūras reģionā (Konvencija par Vidusjūras reģiona jūras vides un piekrastes aizsardzību) parakstīšanu Eiropas Kopienas vārdā /* COM/2008/0527 galīgā redakcija */





[pic] | EIROPAS KOPIENU KOMISIJA | Briselē, 3.10.2008 COM(2008) 527 galīgā redakcija Priekšlikums PADOMES LĒMUMS par Protokola par kompleksu piekrastes teritoriju pārvaldību Vidusjūras reģionā (Konvencija par Vidusjūras reģiona jūras vides un piekrastes aizsardzību) parakstīšanu Eiropas Kopienas vārdā (iesniegusi Komisija) PASKAIDROJUMA RAKSTS 1. Konvenciju par Vidusjūras reģiona jūras vides un piekrastes aizsardzību (tā pazīstama arī ar nosaukumu „Barselonas konvencija”) pieņēma Barselonā 1976. gadā un grozīja 1995. gada 10. jūnijā. Konvencija stājās spēkā 2004. gada 9. jūlijā. Eiropas Kopiena, tāpat kā visas ES Vidusjūras piekrastes dalībvalstis, ir Konvencijas Līgumslēdzēja puse. Grozītās Konvencijas 4. panta 3. punktā nepārprotami noteikts, ka pusēm jāsekmē kompleksa piekrastes teritoriju pārvaldība, paturot prātā ekoloģiski un ainaviski nozīmīgu teritoriju aizsardzību un dabas resursu racionālu izmantošanu. 2. Eiropas Savienībā galvenais instruments, ar ko veicina kompleksu piekrastes teritoriju pārvaldību, ir Eiropas Parlamenta un Padomes ieteikums par kompleksas piekrastes teritoriju pārvaldības īstenošanu Eiropā (2002/413/EK, OV L148, 6.6.2002) . Ieteikuma V nodaļā uzsvērts, cik liela nozīme ir sadarbībai reģionālajās jūrās, lai panāktu labāku koordināciju un sekmīgāk risinātu pārrobežu problēmas, kas skar piekrasti. Kopiena veicina kompleksu pārvaldību plašākā mērogā, izmantojot horizontālus instrumentus, tostarp arī vides aizsardzības jomā. Tātad šie pasākumi ir palīdzīgi arī kompleksā piekrastes teritoriju pārvaldībā. Kompleksā piekrastes teritoriju pārvaldība ir arī daļa no ES integrētās jūrniecības politikas. 3. Saskaņā ar Padomes 2006. gada 27. novembra lēmumu Komisija saziņā ar dalībvalstu pārstāvjiem Kopienas vārdā piedalījās Konvencijas pušu sarunās, lai sagatavotu Protokolu par kompleksu piekrastes teritoriju pārvaldību Vidusjūras reģionā. Sarunas noslēdzās 2008. gada 20. janvārī, un pilnvaroto konferencē pieņēma protokolu tā galīgajā redakcijā. Protokolu ir parakstījušas visas ES dalībvalstis, kas ir Barselonas konvencijas Līgumslēdzējas puses, izņemot Kipru. Protokolu var parakstīt līdz 2009. gada 20. janvārim. 4. Vidusjūras piekrastes teritorijās joprojām vērojama liela vides noslodze un piekrastes resursu noplicināšana. Protokols ir pamatdokuments, kas dos iespēju rosināt saskaņotāku un integrētāku pieeju, iesaistot ieinteresētās personas no publiskā un privātā sektora, tostarp pilsonisko sabiedrību un uzņēmējus. Šāda visaptveroša pieeja ir vajadzīga, lai minētās problēmas risinātu efektīvāk un panāktu Vidusjūras piekrastes teritoriju ilgtspējīgāku attīstību. 5. Protokolā ietverts plašs noteikumu klāsts, kas būs jāīsteno dažādos administratīvos līmeņos, ņemot vērā subsidiaritātes un proporcionalitātes principus. Lai gan Kopienai piederas darboties, lai atbalstītu kompleksu piekrastes teritoriju pārvaldību, sevišķi tāpēc, ka vairumu vides problēmu valstu robežas neaptur, tieši dalībvalstis un to attiecīgās kompetentās iestādes būs atbildīgas par Protokolā paredzētu konkrētu un sīki izstrādātu pasākumu izveidi un īstenošanu, piemēram, neapbūvējamu zonu noteikšanu. Ņemot vērā iepriekš minēto, Kopienai būtu jāparaksta Protokols par kompleksu piekrastes teritoriju pārvaldību Vidusjūras reģionā, ņemot vērā tā noslēgšanu. Priekšlikums PADOMES LĒMUMS par Protokola par kompleksu piekrastes teritoriju pārvaldību Vidusjūras reģionā (Konvencija par Vidusjūras reģiona jūras vides un piekrastes aizsardzību) parakstīšanu Eiropas Kopienas vārdā EIROPAS SAVIENĪBAS PADOME, ņemot vērā Eiropas Kopienas dibināšanas līgumu, jo īpaši tā 175. panta 1. punktu saistībā ar 300. panta 2. punkta pirmās daļas pirmo teikumu, ņemot vērā Komisijas priekšlikumu[1], tā kā: (1) Konvenciju par Vidusjūras reģiona jūras vides un piekrastes aizsardzību Eiropas Kopienas vārdā pieņēma ar Padomes Lēmumiem 77/585/EEK un 1999/802/EK[2]. (2) Konvencijas 4. panta 3. punkta e) apakšpunktā noteikts, ka Līgumslēdzējām pusēm jāsekmē kompleksa piekrastes teritoriju pārvaldība, paturot prātā ekoloģiski un ainaviski nozīmīgu teritoriju aizsardzību un dabas resursu racionālu izmantošanu. (3) Eiropas Parlamenta un Padomes 2002. gada 30. maija Ieteikumā par kompleksas piekrastes teritoriju pārvaldības īstenošanu Eiropā[3] un jo īpaši tā V nodaļā pausts aicinājums saskaņā ar spēkā esošajām konvencijām kopīgi ar kaimiņvalstīm (tostarp tām, kas nav ES dalībvalstis), kas atrodas vienas reģionālās jūras krastos, īstenot kompleksu piekrastes teritoriju pārvaldību. (4) Kopiena veicina kompleksu pārvaldību plašākā mērogā, izmantojot horizontālus instrumentus, tostarp arī vides aizsardzības jomā. Tātad šie pasākumi ir palīdzīgi kompleksā piekrastes teritoriju pārvaldībā. (5) Kompleksā piekrastes teritoriju pārvaldība ir arī daļa no ES integrētās jūrniecības politikas, kuru Eiropadome apstiprināja 2007. gada 14. decembrī. (6) Saskaņā ar Padomes 2006. gada 27. novembra lēmumu Komisija saziņā ar dalībvalstu pārstāvjiem Kopienas vārdā piedalījās Konvencijas pušu sarunās, lai sagatavotu Protokolu par kompleksu piekrastes teritoriju pārvaldību Vidusjūras reģionā. (7) Sarunu iznākumā pilnvaroto konferencē 2008. gada 20. janvārī pieņēma protokola tekstu, un protokolu var parakstīt līdz 2009. gada 20. janvārim. (8) Vidusjūras piekrastes zonās joprojām vērojama liela vides noslodze un piekrastes resursu noplicināšana. Protokols ir pamatdokuments, kas dos iespēju rosināt saskaņotāku un integrētāku pieeju, iesaistot ieinteresētās personas no publiskā un privātā sektora, tostarp pilsonisko sabiedrību un uzņēmējus. Šāda visaptveroša pieeja ir vajadzīga, lai minētās problēmas risinātu efektīvāk un panāktu Vidusjūras piekrastes teritoriju ilgtspējīgāku attīstību. (9) Protokolā ietverts plašs noteikumu klāsts, kas būs jāīsteno dažādos administratīvos līmeņos, ņemot vērā subsidiaritātes un proporcionalitātes principus. Lai gan Kopienai piederas darboties, lai atbalstītu kompleksu piekrastes teritoriju pārvaldību, sevišķi tāpēc, ka vairumu vides problēmu valstu robežas neaptur, tieši dalībvalstis un to attiecīgās kompetentās iestādes būs atbildīgas par Protokolā paredzētu konkrētu un sīki izstrādātu pasākumu izveidi un īstenošanu piekrastes teritorijās, piemēram, neapbūvējamu zonu noteikšanu. (10) Kopienas vārdā būtu jāparaksta Protokols par kompleksu piekrastes teritoriju pārvaldību Vidusjūras reģionā, ņemot vērā tā noslēgšanu, IR NOLĒMUSI ŠĀDI. Vienīgais pants Ar šo Padomes priekšsēdētājs ir pilnvarots izraudzīt personu(-as), kam ir tiesības Kopienas vārdā parakstīt Konvencijai par Vidusjūras reģiona jūras vides un piekrastes aizsardzību pievienoto Protokolu par kompleksu piekrastes teritoriju pārvaldību Vidusjūras reģionā, ņemot vērā tā noslēgšanu. Briselē, Padomes vārdā — priekšsēdētājs [1] OV C ., ., . lpp. [2] OV L 240, 19.9.1977., 1. lpp. OV L 322, 14.12.1999., 32. lpp. [3] 2002/413/EK, OV L148, 6.6.2002., 24. lpp.